ناسا-این مریخ اوْدیسسی اوْربیترایندکی ترمال امیس‌سییا گؤرونتولمه سیستمینین شکیللری آرسیا یانارداغینین دؤشون‌ده ۷ ماغارا گیریشی آشکار ائدیب. ماغارالار کوللکتیو شکیل‌ده "یددی باجی" آدلاندیریلیب. ماغارا گیریشلری ۱۰۰ متردن ۲۵۲ متره قدردیر و ان آزی ۷۳ متردن ۹۶ متره قدر درین‌لییی اوْلدوغو فیکیرلشیلیر. ایشیق ماغارالارین چوْخونون دیبینه چاتمادیغینا گؤره، اوْلا بیلسین کی، اوْنلار بۇ قیمتلردن داها بؤیوک درین‌لییه مالیک‌دیر و سطح‌دن آشاغییا گئنیشلنیب. "دنا" استثنادیر، اوْنون دیبی گؤرونور و ۱۳۰ متر درین‌لیک اؤلچولوب. بۇ بؤیوک ماغارالارین اینتریئرلری گزگنین سطحینی بومباردمان ائدن میکرومتوریتلردن، اۇلترابنفش شۆالانمادان، گۆنش‌ده‌کی پارتلاییشلاردان و یۆکسک انرژی‌لی ذراتدن قوْرونموش اوْلا بیلر.